**Hrvatski znanstvenici, izumitelji i istraživači svjetskoga glasa**

Mnogi hrvatski znanstvenici, izumitelji i istraživači ostvarili su svjetske karijere. Ovo su samo neki od njih:

**Herman Dalmatin** (Istra, oko 1110–oko 1160)
Svojim je prijevodima s arapskog na latinski mnogo doprinio da Zapad u prvoj polovici 12. stoljeća upozna temeljna djela grčke geometrije, arapske astronomije i islama a njegovo je filozofsko djelo De essentiis najstarije sačuvano djelo hrvatske filozofske baštine.

**Marko Polo** (Korčula, 1254–Venecija, 1324)
Svjetski je putnik kasnog srednjeg vijeka koji iz Venecije odlazi na dugo putovanje u Kinu, gdje ostaje u službi mongolskog vladara Kublaj-kana. Nakon što je upoznao tamošnji svijet o kojem Europa nije znala gotovo ništa, 1295. vraća se na rodni otok Korčulu, povezujući ova dva europska kontinenta. U Europu je donio, među ostalim, dalekozor, sladoled i špagete.

**Faust Vrančić** (Šibenik, 1551–Venecija, 1617)
Postao je slavan u svjetskoj tehničkoj literaturi zahvaljujući djelu Machinae Novae iz 16. st. u kojem je opisao izume padobrana (Homo Volans), visećeg mosta i drugih tehničkih novosti, koje su zaživjele desetljećima nakon njegove smrti.

**Marin Getaldić** (Dubrovnik, 1568–Dubrovnik, 1626)
Galilejev učenik, najistaknutiji hrvatski matematičar i fizičar. Otkrio je refrakcijski teleskop i konusne leće a bio je i pionir algebarske geometrije.

**Benedikt Kotruljević – Benedetto Cotrugli** (Dubrovnik, oko 1400–Aquila, 1468)
Dubrovčanin koji je u 15. st. zahvaljujući svojim radovima ušao u povijest renesansne filozofije i matematike te oceanografije, brodogradnje, navigacije, astronomije i meteorologije.

**Frane Petrić – Francesco Patrizi da Cherso** (Cres, 1529–Rim, 1597)
Hrvatski filozof, polihistor, humanist i znanstvenik, kojeg se smatra jednim od europskih prvaka kasne renesanse. Smatra ga se učiteljem Giordana Bruna a svojim je radovima utjecao na mislioce 17. st. poput Hobbesa, Descartesa i Newtona. Jedan je od najizvornijih i najslobodoumnijih mislilaca toga doba u Europi.

**Gjuro Armeno Baglivi** (Dubrovnik, 1668–Rim, 1707)
Najpoznatiji liječnik hrvatskog podrijetla. Prvi je teorijski predvidio specifičnu kemoterapiju a pridonio je i poznavanju fiziološke funkcije zuba. Bio je osobni liječnik dvojice papa – Inocenta XII. i Klementa XI.

**Ruđer Bošković** (Dubrovnik, 1711–Milano, 1787)
Svestrani znanstvenik svjetskog glasa i isusovac. Razvijao europsku znanost 18. i 19. stoljeća, ostavivši značajna djela na području matematike, fizike, astronomije i geodezije. Bio je u službi pape i najuglednijih europskih vladara. Na zahtjev pape Benedikta XIV. izradio je planove za popravak apsida i kupola crkve svetog Petra u Rimu.

**Ivan Blaž Lupis** (Rijeka, 1813–Torriggia, 1875)
Izumitelj torpeda, jedan od utemeljitelja prve tvornice torpeda u Rijeci 1866.

**Spiridon Brusina** (Zadar, 1845–Zagreb, 1908)
Najpoznatiji je hrvatski zoolog, koji se bavio mekušcima, pri čemu je zabilježio mnogobrojna otkrića. Poduzeo je 1894. prvo znanstveno istraživanje Jadranskog mora, promicao je Darwinove evolucionističke ideje u Hrvatskoj.

**David Shwartz** (Keszthely, Mađarska, 1852–Zagreb, 1897)
Izumitelj svjetskog ugleda na području zrakoplovne tehnike, konstruktor zračnog broda – cepelin, koji je Zeppelin otkupio, doradio i izgradio pod svojim imenom a 1924. pretvorio u danas poznati putnički zrakoplov.

**Ivan Vučetić** (Hvar, 1858–Argentina, 1925)
Kriminalist i antropolog, odvjetnik i političar, koji je otkrio daktiloskopiju – metodu utvrđivanja identiteta pomoću otisaka prstiju.

**Braća Seljan** – **Mirko** (Karlovac, 1871–Peru, 1913) i **Stjepan** (Karlovac, 1875–1936) Istraživači na području geomorfologije, klime i etnografije u Africi i Južnoj Americi, utemeljitelji moderne Etiopije.

**Slavoljub Penkala** (Zagreb, 1871–Zagreb, 1922)
Izumitelj mehaničke olovke, koja je po njegovu imenu dobila i naziv – penkala. Njezinim pronalaskom 1906. započelo je novo razdoblje primjene suvremenog pisaćeg pribora. Patentirao je mnogobrojne druge izume a vrhunac je karijere bila konstrukcija prvog zrakoplova u Hrvatskoj 1909.

**Frane Bulić** (Solin, 1846–Zagreb, 1934)
Najpoznatiji hrvatski arheolog, svećenik, klasični filolog, pedagog, konzervator i povjesničar. Više od pola stoljeća istraživao je ranokršćanske komplekse u Dalmaciji, otkrivši ih hrvatskoj javnosti i svijetu. Za hrvatsku je povijest od neprocjenjive važnosti Bulićevo otkriće ulomaka sarkofaga hrvatske kraljice Jelene.

**Andrija Mohorovičić** (Volosko, 1857–1939)
Svjetski poznati meteorolog, klimatolog i utemeljitelj moderne seizmologije. Prvi je u svijetu ustanovio da Zemlja nije cjelovita, nego slojevita te da pomjeranjem velikih ploča nastaju potresi.

**Dragutin Gorjanović Kramberger** (Zagreb, 1856–Zagreb, 1936)
Najpoznatiji je i u svijetu najpriznatiji hrvatski paleontolog, arheolog i geolog, koji je 1899. u Krapini (Hrvatsko zagorje) otkrio znanstveno vrlo važno pretpovijesno nalazište pračovjeka. Njegov opsežan paleontološki opus pripada samim vrhuncima znanstvene misli i spoznaje o počecima ljudske vrste.

**Nikola Tesla** (Smiljan, 1856–New York, 1943)
Jedan od najvećih izumitelja dvadesetog stoljeća. Njegovi su izumi na području elektrotehnike i otkrića iz fizike, ostavili snažan pečat ne samo na svjetsku znanost, već se njihova primjena odrazila i na poboljšanje kvalitete života u 20. stoljeću. Među ostalim, izumio je motor na izmjeničnu struju, što je temelj današnje pogonske elektrotehnike, te višefaznu struju i transformator, čime je omogućio jeftino prenošenje struje visokog napona na velike udaljenosti i njezinu masovnu primjenu.

**HRVATSKI NOBELOVCI**

Nobelove nagrade se dodjeljuju svake godine pojedincima ili skupinama čiji su uspjesi iznimni. To uključuje izvanredna istraživanja, nove tehnike i tehnologije ili izniman doprinos društvu. Nobelova nagrada nosi ime po [Alfredu Nobelu](https://hr.wikipedia.org/wiki/Alfred_Nobel), [švedskom](https://hr.wikipedia.org/wiki/%C5%A0vedska) [industrijalcu](https://hr.wikipedia.org/wiki/Industrija) i [izumitelju](https://hr.wikipedia.org/wiki/Izumitelj) [dinamita](https://hr.wikipedia.org/wiki/Dinamit). On je [27. studenog](https://hr.wikipedia.org/wiki/27._studenog) [1895](https://hr.wikipedia.org/wiki/1895). u švedsko–norveškom klubu u [Parizu](https://hr.wikipedia.org/wiki/Pariz) obznanio ideju o osnivanju fonda iz kojeg bi se dodjeljivala nagrade najzaslužnijima. Nobel je bio zaprepašten i šokiran načinom na koji je svijet upotrebljavao njegov izum – dinamit i u toj činjenici leži razlog njegove odluke da se nagrade dodjeljuju onima koji svojim sposobnostima najviše doprinose čovječanstvu.

Prva svečanost dodjele Nobelovih nagrada za [književnost](https://hr.wikipedia.org/wiki/Knji%C5%BEevnost), [fiziku](https://hr.wikipedia.org/wiki/Fizika), [kemiju](https://hr.wikipedia.org/wiki/Kemija) i [medicinu](https://hr.wikipedia.org/wiki/Medicina) je održana na Kraljevskoj glazbenoj Akademiji u [Stockholmu](https://hr.wikipedia.org/wiki/Stockholm), [1901](https://hr.wikipedia.org/wiki/1901). godine. Od [1902](https://hr.wikipedia.org/wiki/1902). godine nagrade formalno dodjeljuje kralj Švedske.

Nagrada za mir se dodjeljuje u [norveškoj](https://hr.wikipedia.org/wiki/Norve%C5%A1ka) metropoli [Oslu](https://hr.wikipedia.org/wiki/Oslo) jer su početkom [20. stoljeća](https://hr.wikipedia.org/wiki/20._stolje%C4%87e), kada je dodjeljivanje započelo, te dvije države bile unutar jedne države, Kraljevine Švedske.

Nagrade se dodjeljuju jednom godišnje na svečanosti koja se održava u pravilu [10. prosinca](https://hr.wikipedia.org/wiki/10._prosinca) – dana kada je preminuo Alfred Nobel. No, imena dobitnika (laureata) nagrada se u pravilu objavljuju već u listopadu. Po svojoj prirodi, Nobelova je nagrada financijski utemeljena. Iznos je nešto veći od 1 milijuna [eura](https://hr.wikipedia.org/wiki/Euro). Ideja koja je opravdavala dodjelu nagrade bila je u smislu da se s dobivenim financijskim sredstvima nastave istraživanja i razvoj. No, realnost je nešto drugačija… Mnogi su dobitnici nagrade po njenom primitku već bili u mirovini, a nekima taj novac baš i nije poslužio za daljnja istraživanja.

**Lavoslav Ružička** (Vukovar, 1887-Švicarska, 1976)
Dobitnik je Nobelove nagrade za kemiju 1939. te znanstvenik koji je dobio osam počasnih svjetskih doktorata.

**Vladimir Prelog** (Sarajevo, 1906–Mammern, Švicarska, 1998)
Dobitnik je Nobelove nagrade za kemiju 1975. Djelovao je Zurichu, gdje je proveo punih pedeset godina, objavivši gotovo 600 znanstvenih radova. Unaprijedio je hrvatsku farmaceutsku industriju te je utemeljio i podigao na europsku razinu Zagrebačku školu organske kemije.

**Ivo Andrić** (Dolac kod Travnika, 9. listopada 1892. - 13. ožujka 1975., Beograd) hrvatski pjesnik, prozaik, književnik i diplomat iz Bosne i Hercegovine, dobitnik Nobelove nagrade za književnost 1961. godine